Սոնա Ղազարյան (երգչուհի)

Սոնա Ղազարյան (), հայ օպերային երգչուհի, սոպրանո։ Ավստրիայի Հանրապետության կամերզենգերին (օպերային երգիչներին տրվող պատվավոր կոչում այդ երկրում և Գերմանիայում)։ Եվրոպայի և Ամերիկայի Միացյալ Նահանգների մեծագույն բեմերում կատարել է ավելի քան 70 դերերգ։

Կենսագրություն 
Սոնա Ղազարյանը ծնվել է 1945 թվականին Բեյրութում։ Կրթությունն ստացել է տեղի ամերիկյան համալսարանի հոգեբանության ֆակուլտետում, այնուհետև 1967 թվականին ավարտել է Բեյրութի ազգային կոնսերվատորիայի երգեցողության ֆակուլտետը։ 1966 թվականին առաջին համերգով հանդես է եկել Բեյրութում։ Արժանանալով իտալական կառավարության կրթաթոշակին՝ մեկնել է Իտալիայի մայրաքաղաք Հռոմ, որտեղ կատարելագործել է արվեստը։ Ուսումնական հաստատությունն ավարտել է հաջորդ տարի «Պատվո վկայականով», որին արժանացել են 582 երգիչներից միայն 8-ը։ Նույն թվականին Քիճիանայում կայացած երաժշտական փառատոնում կատարել է արևմտաեվրոպական օպերաներից հատվածներ և ունեցել մեծ հաջողություն։

1968 թվականին եղել է Երևանում, մասնակցել քաղաքի 2750-ամյակին նվիրված հանդիսություններին։ Վերադառնալով Եվրոպա՝ հանդես է եկել լավագույն սիմֆոնիկ նվագախմբերի հետ։ 1970 թվականի օգոստոսին Նիդերլանդների Հերտոգենբոս քաղաքում մասնակցել է երգի միջազգային մրցույթի, որտեղ շահել է առաջին մրցանակը։ Հաջորդ տարի մասնակցել է Ֆրանսիայի Թուլուզ քաղաքում կայացած մրցույթին և դարձյալ արժանացել մրցանակի։ Ելույթ է ունեցել Փարիզի կենտրոնական հեռուստատեսությամբ, կատարել հատվածներ տարբեր օպերաներից։

1970-ական թվականներին Լիբանանում սկսված քաղաքացիական պատերազմի պատճառով Սոնա Ղազարյանը բնակություն է հաստատել Ավստրիայում, որտեղ շարունակել է մասնագիտական գործունեությունը և մեծ հաջողություններ արձանագրել։ 1972 թվականից հանդես է եկել Վիեննայի օպերային թատրոնում, որտեղ կատարել է Վիոլետայի դերերգը («Տրավիատա»), Վոլֆգանգ Ամադեուս Մոցարտի, Լյուդվիգ վան Բեթհովենի, Վինչենցո Բելլինիի, Յոհան Շտրաուսի, Ջուզեպպե Վերդիի և մեծանուն այլ կոմպոզիտորների ստեղծագործություններից։ Վիեննայի փառատոնում Ջոակինո Ռոսսինիի «Սևիլյան սափրիչ» օպերայում կատարել է Ռոզինայի դերը, նրա խաղընկերն էր անվանի երգիչ Նիկոլայ Գյաուրովը։ 1973 թվականին Վիոլետալի դերերգով հանդես է եկել նաև Փարիզի Շանզ Էլիզեի թատրոնում։

1989 թվականին ելույթ է ունեցել Նյու Յորքի «Մետրոպոլիտեն օպերայում», որտեղ կատարել է Ադինայի դերերգը Գաետանո Դոնիցետտիի «Սիրո ընպելիք» օպերայում։ Համերգներ է տվել տարբեր երկրներում՝ Ֆրանսիայում, Անգլիայում, ԱՄՆ-ում և այլուր։ Երգել է նաև Երևանում։ Թողարկել է մի շարք ձայնասկավառակներ։ Դասավանդում է Վիեննայի երաժշտական ուսումնական հաստատություններում։

Հանդես է եկել մեծանուն դիրիժորներ Կառլոս Կլայբերի, սըր Քոլին Դևիսի, Հերբերտ ֆոն Կարայանի, սըր Ջորջ Սոլտիի, Ռիկարդո Մուտիի ղեկավարությամբ։

Ծանոթագրություններ

Արտաքին հղումներ 
 Chancellery of Crown Prince Alexander II of Yugoslavia, Their Royal Highnesses and the Foundation of H.R.H. Princess Katherine in association with the Austrian embassy, hosted a charity concert at the White Palace, 7 October 2004. Accessed 8 February 2009.
 Cummings, David, International Who's Who in Classical Music 2003, Routledge, 2003, p. 274. 
 Wiener MusikSeminar .
 Metropolitan Opera Archives Ghazarian, Sona (Soprano). Accessed 8 February 2009.
 Salzburg Festival Archives Sona Ghazarian. Accessed 8 February 2009.
 Sona Ghazarian's Profile on onepoint.fm

Հայ օպերային երգչուհիներ
Ավստրիացի օպերային երգիչներ
Լիբանանցիներ հայկական սերմամբ